|  |
| --- |
| **Op. 1:10-3:22****“Openbaring aan die kerk in die eindtye...”***Andries Burger, Pinetown Gemeente, 17 Julie 2022* |

*Sing: Lied 151:1,2; Lied 405:1-4; “Die liefde van Jesus is wonderbaar!” Lied 525:3; Lied 585:1,2,3; “Vrede”*

Wanneer mense swaarkry soos byvoorbeeld wanneer een na die ander ramp hulle tref, soos Covid, of onluste, oorstromings, of oorloë of verdrukking en vervolging –

dan groei daar ŉ natuurlike soeke om te verstaan wat aan die gebeur is en waarheen dit lei.

 Kyk maar wanneer gryp mense na boodskappe uit die boek openbaring.

Dit is presies in sulke omstandighede wat Johannes God se “Openbaring van Jesus Christus” ontvang het

om perspektief aan sy kerk te gee oor wat aan die gebeur is en wat nog gaan gebeur en – baie belangrik – wat dit alles gaan eindig.

Ons lewe in die eindtye wat van Jesus se hemelvaart begin afspeel het

 en al vinniger en al erger afloop tot by die klimaks van Jesus se wederkoms.

Die doel van die Openbaring is nie om gelowiges bang te maak of te ontstel nie,

maar juis om te troos en aan te moedig om moed te skep en in blydskap van verlossing te bly lewe.

Omdat ons uit die Openbaring weet wat aan die gang is, en omdat ons weet hoe dit gaan eindig – (en ons gaan die agterkom soos ons deur die boek werk) – en daarom kan ons waarlik vrede hê te midde van die ergste rampe...

Johannes ontvang die Openbaring in sewe dele wat parallel met mekaar afloop,

soos wanneer jy met ŉ draaitrap opstap en met elke draai deur ŉ ander venster kyk na die dinge wat is en moet gebeur, jy sien dieselfde eindtyd elke keer uit ŉ ander hoek.

Die heel eerste openbaring wat Johannes ontvang het, is van die kerk van alle plekke en alle tye – van Johannes se Patmos dae af tot by Jesus se wederkoms.

God begin deur te sê wat in die kerke van Christus aan die gang is en gaan gebeur,

terwyl al die ander dinge wat Hy later gaan openbaar, daar buite aan die gang is en gaan gebeur.

Terwyl al die res aan die gang is en al erger word, moet die kerk bly fokus op hierdie eerste openbaring wat spesifiek op die kerk fokus.

(Daarom moet ons hierdie eerste openbaring heeltyd in gedagte hou wanneer ons later op die res van die boek fokus.)

Die eerste openbaring begin in Op. 1:10 se visioen van Jesus tussen die sewe goue lampe en dit gaan verder in sewe briewe wat Jesus aan sewe gemeentes dikteer.

Ons het reeds in detail gefokus op elkeen van hierdie briewe en die visioen.

Vandag gaan ons na die geheel daarvan kyk – soos mens bietjie terugstaan van die detail van ŉ skildery om van verder af na die “groter prentjie” van almal saam te kyk.

Ek gaan nie die hele gedeelte weer vooraf lees nie omdat ek die sewe briewe saam wil hanteer en nie een-vir-een nie. (Daarom het ek vooraf gevra het dat jy dit self lees.)

Onthou dat dit juis sewe briewe aan sewe gemeentes is om simbolies te wys dat die volle openbaring is aan die volle kerk, al die gemeentes in alle plekke van Patmos tot wederkoms.

Die briewe is soos Christus se visitasie verslag aan elke gemeente, en saam is dit die verslag aan alle gemeentes – ook sy besoek aan ons in Pinetown Gemeente.

Ons hoef nie te wonder of ons nou soos Efese is, of soos Sardis, of Filadelfia nie – dit kan soms wel so wees, maar meeste kere sou mens iets van hierdie en iets van daardie gemeentes destyds by elke gemeente raaksien.

Alles in sy verslag oor die gemeente kom voor in minder of meerdere mate, ons moet noukeurig luister na elkeen daarvan.

Dit herinner mens baie aan wat ons in 1 Petrus 4:17 lees, dat die oordeel by die huis van God begin.

Kom ons kyk wat God aan die kerk van die eindtye openbaar deur na al sewe briewe saam te kyk.

Waarop moet die kerk in die eindtye, soos ons, fokus terwyl die mensdom al gekker en goddeloser om ons verval en terwyl die natuur al meer onstuimig raak met meer en groter rampe?

Die eerste om raak te sien is dat Jesus se openbaring aan gemeentes is, aan kerke en nie aan individue nie.

Dis nie moeilik om te verstaan nie – die Bybel ken nie iets soos ŉ Christen sonder ŉ kerk of gemeente nie.

Christen wees sonder om aktief deel te wees in ŉ kerk of gemeente is ŉ afwyking van wat die Bybel leer – maak nie saak hoe “slim” iemand se verskonings klink nie.

God se kinders is altyd deel van God se huisgesin.

Geloof in Jesus Christus hou in dat jy deel word van sy liggaam, die kerk waar Hy jou wil gebruik om ander te bedien met die gawes wat Hy vir jou gee.

Dit word al hoe belangriker soos die eindtye verder vorder...

In die tweede plek is dit baie duidelik dat Jesus weet waarvan Hy praat.

Sy verslag oor die kerke is nie op hoor-sê getuienis nie,

Hy staan self tussen die lampstaanders, en

 keer-op-keer sê Hy vir die kerke “Ek weet alles wat julle doen.”[[1]](#footnote-1)

 Hy kyk deur ons met “oë wat soos vuur vlam”.

Alhoewel Hy later meer openbaringe gee oor die wêreld gebeure,

maak Jesus in hierdie eerste openbaring reeds ŉ paar dinge bekend van die omstandighede waarin ons as kerk in die eindtye sal lewe.

Dink maar hoe elkeen van hierdie dinge ook in ons tyd voorkom,

 party meer as ander, by party gemeentes meer as by ander.

 En by ons...?

Daar sal slegte mense wees binne kerke, en mense wat sal voorgee dat hulle namens God self praat maar eintlik leuenaars is, soos in Efese (2:2).

Daar sal mense wees wat selfs in die kerk wil leer dat dit aanvaarbaar is om sedeloos te lewe en dat seks begeertes en uitlewing daarvan aanvaarbaar is buite die verbondsgrense wat God daarvoor gegee het in die huwelik van een man en een vrou, soos die Nikolaïete in Efese (2:6) en Pergamum (2:15).

Maar netso enigeen wat enige van die grense wat God vir sy kinders stel sommer goedsmoeds wil verskuif soos dit hulle sondige begeertes pas.

Daar sal selfs gemeentes wees wat toelaat dat sulke dwalinge verkondig word sodat baie in die gemeente so glo en lewe, soos in Tiatira (2:14, 20), dat mens maar met afgode en die “geheimenisse van die satan” kan voetjie-voetjie speel.

Gelowiges sal verkleineer en verdag gemaak word deur ander wat spog dat hulle die ware volk van God is, maar dit nie is nie – soos die Jode wat Jesus se “sinogoge van Satan” noem in Smirna (1:9) en Filadelfia (3:9).

Daar sal verdrukking wees van Christene, en armoede omdat ons soos vreemdelinge lewe in ŉ wêreld waar die troon van Satan is en sy mag en gesag al meer word, soos in Pergamum (2:13)

Daar sal rampe soos brande en oorstromings en peste wees waarmee Hy die bewoners van die aarde op die proef sal stel, dit moet ons nie onkant vang of verward maak nie – ons moet net aan Hom vas klou soos Filadelfia moes (3:10-11) want Hy sal ons regdeur dit alles vashou.

Daar sal vervolging wees van individue, soos Antipas in Pergamum (2:10) of van hele gemeentes wat vervolging sal ly, soos in Smirna (2:9,10).

Daar sal gemeentes wees wat dink hulle lewe omdat hulle soveel dinge doen en regkry, maar wat eintlik lankal geestelik dood is en hulle net met die dinge van God besig is maar nie meer met die God van die dinge nie, soos Sardis (3:1,2)

En dan sal daar sowaar gemeentes wees wat dink dat hulle Christus nie meer nodig het nie, gemeentes wat alles het en hulle afhanklikheid vergeet het, waar Jesus al buite staan, soos Laodisea (3:17)

Dit klink nie na ŉ rooskleurige prentjie nie, maar sien jy dit nie ook maar om ons raak nie?

 Of tekens daarvan ... soms meer en soms minder. Dit is daar en dit sal meer word...

Maar midde in hierdie droewige maar tipiese omstandighede openbaar Jesus die wonder in sy kerk, hoe gemeentes reageer en moet aanhou reageer. Hierdie is dinge waarop ons ons moet toelê...

Ons moet minder skrik oor die verval om ons en minder angstig wees oor wat die toekoms kan inhou en meer fokus op wat Jesus sy kerk voor prys...

Om die waarheid van God te ondersoek en ywerig daarby te bly terwyl ons die leuenaars ontmasker wat nie suiwer en alleen by God se Woord bly nie, soos in Efese (2:2).

Om soos God ŉ afsku te hê aan hulle wat losbandigheid of enige ander sonde goedpraat, soos Efese (2:6).

Om aan te hou woeker en volhard in ons geloof en vertroue op God, selfs al moet ons swaarkry omdat ons dit doen, soos Efese het (2:2,3), selfs al word party van ons daarvoor vervolg en selfs doodgemaak, soos in Pergamum (2:13).

Om God se karakter te bly uitleef selfs al bring dit armoede omdat ons nie die bevordering kry nie, of omdat ons ons werk verloor omdat ons eerlik bly en nie wegkyk vir onderduimsheid nie, soos in Smirna (2.9).

Om soos in Tiatira (2:19), bekend te bly vir ons liefde, en ons diensvaardigheid binne die gemeente en die gemeenskap.

Om vas te hou aan die volle bly evangelie van Jesus Christus, selfs as ons min geword het en min krag het, soos in Filadelfia (3:8)

En net soos ons hierdie goeie voorbeelde moet navolg, sal dinge in kerke skeefloop en ons moet seker maak dat ons nie in daardie slaggate trap nie...

Om nie ons liefde vir God te vergeet soos Efese gedoen het nie (2.4),

want alle ywer vir waarheid en suiwerheid en volharding en diensbaarheid en verligting van mense se nood is waardeloos sonder liefde vir God.

Sulke dinge het eers waarde wanneer dit aangevuur word en voortvloei uit ons eerste liefde – ons liefde vir God!

Om nie die teregwysing en terugroep deur dissipline en tug te verwaarloos en lidmate maar te laat begaan om anders te lewe as wat God voorskryf nie, soos in Pergamum nie (2:14-15).

Om hulle terug te roep om aan hulle Vader gehoorsaam te lewe soos Hy in die Woord voorskryf, soos in Efese (2:2).

Om nie soos in Tiatira (2:20) maar toe te laat dat die verkondiging van God se Woord van die preekstoel af, of in katkisasie of Bybelstudie of in huisgodsdiens die Bybel se boodskap verdraai of skuins hou nie.

Ook in die boeke wat ons lees of die YouTube of TV uitsendings waarna ons kyk nie...

Om baie versigtig te wees, veral wanneer dit goed gaan in ons lewens en die gemeente, en nie te vergeet hoe afhanklik ons van God is nie, soos Laodisea (2:17) gedink het hulle kom niks meer tekort nie.

Juis in ons groeiende sekerheid van verlossing en ons vordering in gehoorsaamheid, juis in die ervaring van God se seën,

 Behoort ons al meer te besef hoe ellendig ons is sonder die genade van God.

Keer-op-keer roep Jesus sy kerk, die gemeentes op om hulle te bekeer en ons moet dit ook hoor en ter harte neem.

Soos Efese wat moes bekeer van hulle liefdeloosheid (2:5), en

Pergamum wat moes bekeer omdat hulle dissipline verwaarloos het (2:16).

Dink maar eerlik waar ons afwyk van die goeie wat in hierdie gemeentes geopenbaar word,

of waar ons netso afwyk soos waar Jesus hulle aanspreek...

Ons moet ons bekeer.

Ja, kerkmense, gemeentes moet bekeer van

nalatigheid in die verkondiging van die evangelie,

van hoogmoed en beterweterigheid en arrogansie;

van luiheid in gebrek aan ywer om in die gemeente te leef soos dit pas by God se kinders...

Soos vir Filadelfia gee die Here vir ons ŉ oop deur om sy getuies te wees (Op 3:8),

om Hom te verkondig en ons moet die raaksien en gebruik –

 selfs al vra die opoffering en selfs pyn en lyding.

Jesus waarsku dat daar gevolge sal wees vir elke gemeente wat nie bekeer nie,

soos Efese waar Hy waarsku om die gemeente se liggie te doof as hulle nie terugkeer na hulle eerste liefde nie (2:5),

of die straf van die paar in Pergamum (2:16) of sommer baie in Tiatira (2:22-23) as hulle nie bekeer en terugkeer na God se waarheid nie.

Maar terselfdertyd troos Hy getroues in gemeentes waar dinge skeefloop soos in Sardis (3:4, en Tiatira (2:24 en selfs in die walglike Laodisea (3:20).

Anders as Laodisea wat gedink het hulle kom niks kort nie en kan alles self doen, moet ons ons afhanklikheid van God erken, want self kan ons nie.

Hy nooi ons om goud van geloofshouding by Hom te koop,

en vergifnis van sonde soos klere wat wit gewas is in die bloed van die Lam,

en ook nog oogsalf van die Gees se openbaring om te onderskei waaroor dinge eintlik gaan (Op. 3:18)

Maar die Gees van God maak ons gewillig en bekwaam daarvoor (Fil. 2:13).

En juis daarom moet ons in ywerige en vurige gebed vra en aanhoudend vra dat die Gees ons daarin sal voorgaan –

 en dan moet ons Hom in vasberadenheid en volharding volg...

Gemeentes van Christus, soos ons,

moet nie dat die gebeure in die wêreld en die bedreigings in die toekoms ons ontstel nie,

 ons hoef nie angstig te word oor wat God verder in Openbaring bekend maak nie,

(en definitief nie skrik en saam op hol gaan oor al die nonsies wat ander in hoogmoedige “wysheid” en “dieper insig” aan ons wil verkwansel nie.)

Want kyk wat is die kern van die Openbaring van Christus aan die gemeente:

 **<< Lees Op. 1:12-16 >>**

In alles wat reeds gebeur en in alles wat nog moet gebeur hoe erg of verskriklik dat ook al kan wees – in alles is Jesus Christus tussen sy gemeentes, in sy gemeentes. Nie meer as die Lam nie, maar as Heerser-Regter in mag en gesag... Hy hou ons vas in en deur alles....

Ja Hy spoor ons aan en al vermaan Hy ons, gee Hy ook die allewonderlikste beloftes aan elkeen wat enduit net aan Hom sal vashou, op Hom sal vertrou...

Aan elkeen wat in Hom oorwin...

Sal Hy in die paradys te ete gee van die Boom van die lewe (2:7),

nie een van hulle sal deur die tweede dood getref word nie (2:11),

hulle sal van die verborge manna eet en elkeen sal ŉ wit steentjie van regverdigverklaring ontvang om sonder vrees vir veroordeling voor God te verskyn (2:17).

Hy sal aan elke oorwinnaar dieselfde mag en gesag oor die nasies gee as wat Hy van sy Vader ontvang het (2:26) en hulle sal die môrester ontvang – Jesus Christus self.

Elkeen wat oorwin se naam sal nooit uit die boek van die lewe verwyder word nie want Jesus sal voor die engele en voor God verklaar dat hulle aan Hom behoort.

Elkeen wat enduit volhard en oorwin sal soos ŉ pilaar in die teenwoordigheid van God staan,

hulle sal God se naam op hulle voorkop hê omdat hulle aan Hom behoort, ook die naam van die nuwe Jerusalem omdat hulle daar burgerskap het,

en die naam van Jesus Christus self omdat Hy hulle vrygekoop het met sy bloedoffer en oorwinning (3:12).

Elkeen wat getrou bly en oorwin sal saam met Christus op sy troon sit soos Hy saam op sy Vader se troon gaan sit het (3:21)

Dit is wat die Gees vir die gemeentes sê...

Wonder jy oor die toekoms en die eindtye, maak dit jou dalk soms benoud?

Onthou dan hierdie openbaring, hierdie visioen van Jesus wat self in ons midde is,

Sy gemeente verslae wat rigting gee oor waarop ons as gemeente moet fokus,

(en maak seker dat jy ywerig deel bly van die gemeente).

En onthou wat die Gees vir die gemeentes sê vir elkeen wat in Christus die oorwinning behaal;

En onhou Jesus Christus is self as Oorwinnaar, Heerser, Regter tussen sy gemeentes – hier saam tussen ons.

Moenie dat enigiets jou ontstel nie, klou maar net aan Hom vas...

Amen

1. Aan Efese (2:2) Sardis (3:1) Filadelfia (3.8) en Laodisea (3.15) [↑](#footnote-ref-1)